ועדת החינוך, התרבות והספורט, כנסת 18, פרוטוקול מספר 157, 2010-02-08 09:30

זבולון אורלב: בוקר טוב.

זבולון אורלב: אנחנו נעסוק היום בהכנת חוק זכויות הסטודנט (תיקון מס' 2)(יום הסטודנט הלאומי), בהכנה לקריאה שנייה ושלישית.

זבולון אורלב: זוהי הצעת חוק שיזם חברנו חבר הכנסת אלכס מילר עם עוד חברי כנסת נוספת.

זבולון אורלב: חבר הכנסת מילר, בבקשה.

אלכס מילר: אדוני היושב ראש, אני רוצה לפתוח באותם בקשות וסיכומים שהגענו אליהם לפני שהעלאת את החוק לקריאה שנייה ושלישית.

אלכס מילר: קיבלתי פנייה ממשרד החינוך עם בקשה להוציא את החיוב של משרד החינוך מהחוק.

אלכס מילר: מבחינתי, אין בעיה.

אלכס מילר: אני דווקא חשבתי שמבחינת משרד החינוך זה משהו שהוא טוב להם.

אלכס מילר: אבל, כשאני מסתכל על עולם הסטודנטיאלי, ועל חשיבות היום הזה מבחינת הסטודנטים ומבחינת מערכת ההשכלה הגבוהה, המיקוד שם הוא יותר למערכת ההשכלה הגבוהה, ופחות למערכת משרד החינוך התיכונית או היסודית.

אלכס מילר: שנית, פניתי לכל הגורמים, מהמשטרה ועד למשרד לאיכות הסביבה, בנושא הרחבת שעות הרעש.

אלכס מילר: לא קיבלתי לא תמיכה, ולא לא תמיכה.

זבולון אורלב: מצוין, אז יש יד חופשית לוועדה.

אלכס מילר: לא.

אלכס מילר: אבל, כשהתייעצתי הגעתי למצב שמי שצריך להחליט על העניין הזה הוא הרשות המקומית.

אלכס מילר: אני לפחות יכול להציע לבדוק אפשרות לכתוב בחוק שאנחנו נרחיב את האפשרות עד לשתיים בבוקר, אבל אך ורק באישור מועצת העיר, וכמובן גם מבחינת השעות עד שתיים בבוקר כשהרשות תחליט מה טוב ומה לא טוב, וזאת מפני שיש מקומות שבהם אין בכלל אזורי מגורים סביב האירועים, ויש מקומות שישנם אזורי מגורים סביב האירועים, ושם הרשות המקומית רשאית.

אלכס מילר: הרשות המקומית יודעת מה כן ומה לא.

אלכס מילר: אני מאמין שגם כך השלטון המקומי יהיה לפחות קצת מעורב בחוק הזה, ותהיה לו אפשרות להשפיע.

אלכס מילר: מבחינת העניין השלישי במקום שבו הכנסנו לדברי ההסבר מבחינת התאחדות הסטודנטים, מבחינת הוועדה הממשלתית, בהתייעצות – אם הממשלה רוצה להקים ועדה אני אשמח שגם התאחדות הסטודנטים תהיה בפנים.

אלכס מילר: אם הממשלה לא מתכוונת להקים ועדה, אני מאמין שבעתיד בסופו של דבר כן תהיה איזושהי התייעצות כלשהי לפני היום הזה כמו שזה נהוג בעולם.

זבולון אורלב: אני מציע שנתחיל לקרוא, ואחרי כל פסקה נשאל אם יש שאלות.

זבולון אורלב: אם מישהו רוצה להעיר נשמע הערות.

מירב ישראלי: "הצעת חוק זכויות הסטודנט (תיקון מס' 2)(יום הסטודנט הלאומי) בחוק זכויות הסטודנט, אחרי סעיף 22 יבוא" – אנחנו מוסיפים פרק, פרק ה'1, יום הסטודנט הלאומי.

מירב ישראלי: "מטרת פרק ה'1 - מטרתו של פרק זה להביא להטמעת חשיבותה של ההשכלה הגבוהה, ולהכיר בתרומתו של ציבור הסטודנטים להתפתחותה, ולעיצובה של החברה הישראלית כחברה מודרנית ומתקדמת".

זבולון אורלב: האם יש למישהו הערה לגבי 22א?

זבולון אורלב: אלכס מילר אין לו מה להעיר.

זבולון אורלב: אין מה להעיר, טוב.

זבולון אורלב: אנחנו עוברים ל-22ב.

מירב ישראלי: כן.

מירב ישראלי: "יום הסטודנט הלאומי יצוין מידי שנה ביום השלישי הראשון שלאחר חג השבועות".

מירב ישראלי: כאן היתה הערה בפעם הקודמת מצד הסטודנטים על נושא של יום חמישי.

אלכס מילר: כן, ולעשות את זה במאי, משום שעד כמה שהבנתי חודש יוני זה כבר תקופת המבחנים.

אלכס מילר: לעשות את זה פשוט ביום החמישי האחרון של חודש מאי, לא?

זבולון אורלב: בחוקים שאני מחוקק את חודשים לועזיים, יש רק חודשים עבריים.

זבולון אורלב: אתה יכול להגיד כמה שבועות לפני סיום שנת הלימודים האקדמית.

מירב ישראלי: לא, זה יכול להשתנות קצת בכל מוסד.

מירב ישראלי: אני חושבת שעדיף שזה יהיה מועד ברור.

יהודית גידלי: בסדר, השבוע האחרון של חודש אייר.

מירב ישראלי: האם זה יוצא תמיד מאי?

עדנה הראל: זה יוצא שבוע לפני שבועות, שבוע ראשון של סיוון.

מירב ישראלי: אז אפשר להגיד: שבוע שלפני שבועות.

מירב ישראלי: במקום לאחר חג השבועות, לפני חג השבועות.

יהודית גידלי: האם ל"ג בעומר הוא לא יום הסטודנט באופן קבוע?

אלכס מילר: לא, לא.

זבולון אורלב: יום המילואים.

אלכס מילר: אז אפשר לעשות את זה ביום חמישי בשבוע לפני שבועות?

מירב ישראלי: יום חמישי שלפני חג השבועות – נראה איך לנסח את זה.

זבולון אורלב: זה יום חמישי שלפני חג שבועות.

אלכס מילר: מצוין.

מירב ישראלי: לגבי הדיון בכנסת – אפשר להגיד שזה באותו שבוע.

מירב ישראלי: לא יהיה ביום חמישי, אלא באותו שבוע.

זבולון אורלב: רגע, הכנסת עובדת?

זבולון אורלב: הכנסת עובדת, כן.

מירב ישראלי: אבל, זה יהיה שני, שלישי או רביעי.

זבולון אורלב: בסדר, אבל זה שבוע שהכנסת עובדת.

מירב ישראלי: כן.

מירב ישראלי: "יום הסטודנט הלאומי יצוין, בין היתר, בכנסת בדיון מיוחד".

מירב ישראלי: אם יהיה דיון ביום חמישי אז זה יהיה.

מירב ישראלי: אם לא אז במועד סמוך.

מירב ישראלי: הנוסח הוא: "בכנסת בדיון מיוחד במליאת הכנסת ביום האמור, או במועד סמוך לו".

מירב ישראלי: אם אין דיון ביום חמישי אז - - -

זבולון אורלב: לא, אל תעשי ביום האמור.

זבולון אורלב: את לא יכולה לכתוב בחוק ביום חמישי, ולהגיד ביום האמור.

מירב ישראלי: בסדר, אז במועד סמוך לו.

זבולון אורלב: בשבוע בו.

מירב ישראלי: בשבוע בו חל יום הסטודנט, או במועד סמוך כי אנחנו נותנים תמיד ליו"ר הכנסת את הגמישות – בסדר.

מירב ישראלי: האם "בבתי-הספר" יורד ב-(2)?

קריאות: כן.

מירב ישראלי: אז "במחנות צה"ל להטמעת חשיבותה של ההשכלה הגבוהה, ולהכרה בתרומתו של ציבור הסטודנטים בהתאם למטרת פרק זה".

זבולון אורלב: חשוב רק לומר שמשרד הביטחון הוזמן.

זבולון אורלב: בקריאה הראשונה כתוב: במחנות צה"ל.

זבולון אורלב: כלומר, מערכת הביטחון יודעת.

זבולון אורלב: את החובה עומדים להטיל על מערכת הביטחון, על צה"ל, ולמרות זאת מערכת הביטחון איננה מוצאת לנכון לשלוח נציג לוועדה.

זבולון אורלב: נדמה לי שזו הפעם השנייה.

23639: בפעם הראשונה היה נציג.

זבולון אורלב: אני חוזר בי.

זבולון אורלב: זה רק מעלה את התמיהה מדוע הפעם אין נציג.

זבולון אורלב: אבל, לא תשמע טענה.

זבולון אורלב: אנחנו לא נעכב.

מירב ישראלי: אם כן, "במחנות צה"ל להטמעת חשיבותה של ההשכלה הגבוהה ולהכרה בתרומתו של ציבור הסטודנטים בהתאם למטרת לפרק זה.

מירב ישראלי: ובמוסדות, המוסדות יאפשרו לקיים אירועים לציון יום זה".

זבולון אורלב: כמו שצה"ל שולח קצינים לבתי-הספר, אולי נשלח פרופסורים למחנות צה"ל?

מירב ישראלי: האמת היא שזה רעיון מצוין.

מירב ישראלי: זו אחת הדרכים שאפשר לקיים את זה.

מירב ישראלי: "(4) בפעילויות נוספות שהממשלה תחליט.

מירב ישראלי: "

23639: בסעיף (3) חשוב לי לוודא שזה כולל גם מוסדות להכשרת מורים.

זבולון אורלב: רגע, האם יש הערות על 22ב(ב)(2)?

זבולון אורלב: אין.

זבולון אורלב: עכשיו מספר (3).

זבולון אורלב: המוסדות לפי חוק זכויות הסטודנט זה המוסדות להשכלה גבוהה.

מירב ישראלי: זה קצת יותר רחב מזה.

מירב ישראלי: המוסדות הם: כל המוסדות להשכלה גבוהה, מוסד להכשרת הנדסאים וטכנאים שבפיקוח משרד התעשייה, ומוסד להכשרת עובדי הוראה.

עדנה הראל: ומכינות קדם אקדמאיות.

מירב ישראלי: כן, מה שעניין אותו הוא עניין של ההוראה.

זבולון אורלב: "המוסדות יאפשרו לקיים לציון יום זה.

זבולון אורלב: (4) בפעילויות נוספות שהממשלה תחליט עליהן".

מירב ישראלי: זה סעיף סל כזה.

זבולון אורלב: הממשלה?

זבולון אורלב: למה לא שר החינוך?

זבולון אורלב: למה את צריכה את הממשלה?

אלכס מילר: אני אסביר לך למה, כי כל המטרה - כפי שגם ראיתי בכמה מדינות – שביום הזה כמה משרדי ממשלה משתתפים באירועי היום.

אלכס מילר: אני חושב שבצרפת או ברוסיה משרד התחבורה פתאום החליט שביום הזה כל הסטודנטים נוסעים בחינם.

אלכס מילר: השתתף שם עוד משרד, וכך הם מתגלגלים.

אלכס מילר: זה נראה יפה.

אלכס מילר: אבל, זה בהחלטה שלהם.

אלכס מילר: זו כבר עבודה של ההתאחדות.

זבולון אורלב: אבל, נסיעות חינם זה לא פעילות נוספת.

זבולון אורלב: אגב, אני הודעתי שאני בנסיעות שלי לא נוסע במחלקת עסקים.

אלכס מילר: אדוני היושב ראש, הנושא של הרחבת השעות עד שעתיים בבוקר באישור.

זבולון אורלב: איפה אתה רוצה להכניס את זה?

אלכס מילר: היה לנו בדברי ההסבר.

מירב ישראלי: כן, אלא שיש לנו קצת בעיה פה.

מירב ישראלי: כמו שחבר הכנסת מילר אמר, בעצם מי שמופקד על העניין הזה הוא המשרד להגנת הסביבה.

מירב ישראלי: למעשה, הדרך הנכונה לעשות את זה היתה להוסיף את זה לתקנות למניעת מפגעי מניעת רעש, כשהתקנה הרלוונטית היא שההוראות לגבי אי פעילות בין אחת עשרה בלילה לשבע בבוקר לא יחולו על קבוצה אגב חגיגה או שמחה באחד מהמועדים האלה שזה ליל יום העצמאות, ליל פורים, ערב יום מנוחה ומוצאי יום מנוחה עד חצות, וליל יום ירושלים.

מירב ישראלי: למעשה, כאן היה צריך להכניס את זה.

מירב ישראלי: אני חושבת שזאת הדרך הנכונה לפעול.

מירב ישראלי: אולי היינו צריכים לשכנע את השר להגנת הסביבה.

מירב ישראלי: לא הייתי רוצה לעשות הוראה שהיא ספציפית לגבי יום הסטודנט.

אלכס מילר: אני פניתי למשרד להגנת הסביבה.

זבולון אורלב: אנחנו לא פנינו.

מירב ישראלי: למעשה, הוועדה היתה צריכה לפנות.

זבולון אורלב: היית צריך להגיד לנו, היינו צריכים להזמין אותם.

אלכס מילר: אני פניתי.

אלכס מילר: אני מציע שנכניס את זה.

אלכס מילר: במידה ותהיה איזושהי הסתייגות, או - - -

מירב ישראלי: זו בעיה.

זבולון אורלב: אני לא יכול להצביע.

זבולון אורלב: כלומר, אתה רוצה שאני אתקן חוק שמופקד עליו השר להגנת הסביבה מבלי שדיברנו איתו, מבלי שנתנו לו הזדמנות לדבר.

מירב ישראלי: גם אם אתה נותן את זה לרשויות המקומיות שגם את העמדה שלהם צריך לשמוע - - -

עדנה הראל: צריך לשמוע אותם, את משרד הפנים.

אלכס מילר: הרשויות המקומיות הוזמנו.

זבולון אורלב: מה שחשבתי להכניס פה זה כן: יום הסטודנט, ובלבד שמועצת הרשות המקומית שבתחומה - - -

מירב ישראלי: לא, הבעיה היא שאני לא יכולה לתקן תקנות.

מירב ישראלי: זו סמכות של השר.

זבולון אורלב: האם זה תקנות?

מירב ישראלי: כן, זה תקנות – זאת הבעיה.

מירב ישראלי: אם זה היה חוק אפשר היה לחשוב על תיקון עקיף.

זבולון אורלב: אה, זה בכלל תקנות.

מירב ישראלי: כן, זאת הבעיה.

מירב ישראלי: זה בתקנות, זה לא בחוק.

יהודית גידלי: התקנות לא אצלנו.

מירב ישראלי: גם.

מירב ישראלי: אבל, זה אפשר היה ל- - -

זבולון אורלב: האם אין את העניין הזה בתקנות למניעת מפגעים?

מירב ישראלי: זה זה, זה הרעש.

מירב ישראלי: זה התקנות למניעת מפגעים.

זבולון אורלב: זה התקנות.

זבולון אורלב: אבל, מה אומר החוק?

מירב ישראלי: החוק רק מסמיך את השר באופן מאוד מאוד כללי להתקין את הדברים האלה.

אלכס מילר: אדוני היושב ראש, אני מציע לעשות את הדבר הבא.

זבולון אורלב: האם יש לך במקרה את החוק פה?

מירב ישראלי: כן.

זבולון אורלב: תקראי את הסעיף של הרעש.

מירב ישראלי: זה סעיף מאוד כללי של מניעת רעש.

מירב ישראלי: הוא מאוד מאוד כללי: "לא יגרום אדם לרעש חזק ובלתי סביר מכל מקור שהוא אם הוא מפריע, או עשוי להפריע לאדם המצוי בקרבת מקום או לעוברים ושבים".

מירב ישראלי: זה מאוד כללי, כשבשלוש תקנות נפרדות ניתנו לשר להגנת הסביבה סמכויות מאוד רחבות להתקין בתקנות את הכללים הספציפיים איך למנוע את הרעש.

מירב ישראלי: לכן, יש לי בעיה להתערב פה בחקיקה הזאת באופן עקיף, גם מבלי שהשר להגנת הסביבה מעורב.

זבולון אורלב: אגב, צריכים לתקן את ליל פורים גם לליל שושן פורים, בגלל ירושלים.

מירב ישראלי: אז צריך לפנות אליהם בשני דברים.

אלכס מילר: נניח ואנחנו עושים את זה ופונים אליו, איפה את מכניסה את זה מבחינת הנוסח?

מירב ישראלי: אני הייתי מקבלת פשוט התחייבות שלהם, ככל שזה ניתן.

מירב ישראלי: אם השר היה מתחייב להכניס את זה אז אני חושבת שזה מספיק לנו.

זבולון אורלב: האם אתה דיברת איתו?

אלכס מילר: דיברתי איתו, כן.

זבולון אורלב: ומה הוא אמר?

אלכס מילר: שאם אנחנו נכניס את זה במסגרת אישור של רשות מקומית אז - - -

זבולון אורלב: הוא צריך להוסיף (5): ליל יום הסטודנט או מוצאי יום הסטודנט, ובלבד שמועצת הרשות המקומית אישרה את ה- - -

אלכס מילר: כמו שאני מכיר, זה יעשה להם בלגאן אם הם מכניסים את זה.

זבולון אורלב: אנחנו לא יכולים לעשות את התקנות, ואת זה אתה יודע.

אלכס מילר: אבל, אני יכול לחוקק חוק.

אלכס מילר: אנחנו יכולים לחוקק חוק.

מירב ישראלי: הבעיה היא שזה צריך לכאורה להיות תיקון עקיף לחוק למניעת מפגעים שהוא בסמכות הגנת הסביבה.

אלכס מילר: ממתי אנחנו לא יכולים לחוקק חוק שגם חלק ממנו נמצא בתקנות?

אלכס מילר: תמיד יכולים.

מירב ישראלי: כן, אבל כאן זה קצת - - -

זבולון אורלב: אתה אומר כך: לגבי יום העצמאות לא יהיה חוק, אבל לגבי יום הסטודנט יהיה חוק?

אלכס מילר: למה?

אלכס מילר: ביום העצמאות זה מופיע, לא?

מירב ישראלי: זה מופיע בתקנות, זאת הבעיה.

זבולון אורלב: בתקנות.

זבולון אורלב: אלכס, גם יש לנו אחריות לגבי מבנה החקיקה בישראל.

זבולון אורלב: במהות אין לי מחלוקת איתך, הבעיה כאן היא רק המבנה החקיקתי, איך אנחנו מסדירים את זה.

זבולון אורלב: זה החלטה נכונה שהרשות המקומית תחליט.

מירב ישראלי: אולי אפשר לנסח סעיף טנטטיבי בחקיקה הראשית ולשלוח את זה לשר להגנת הסביבה, ולראות מה התגובה.

מירב ישראלי: כי בלי העמדה של השר להגנת הסביבה לגבי הנוסח שאנחנו רוצים להכניס זה קצת בעייתי.

מירב ישראלי: החוק שלו.

זבולון אורלב: חבל שלא אמרת לנו להזמין את המשרד להגנת הסביבה.

זבולון אורלב: מה אומר משרד המשפטים?

עדנה הראל: גם אנחנו היינו רוצים לשמוע גם את המשרד לאיכות הסביבה וגם את משרד הפנים.

מירב ישראלי: זה בעצם חוק הסמכה.

עדנה הראל: חוק הסמכה לעשות חוק עזר.

עדנה הראל: לגבי מה היחס בין חוקי העזר היום למניעת רעש אחרי שהתפתח מה שהתפתח במניעת מפגעים, אני לא יכולה לשלוף עמדה.

עדנה הראל: הייתי רוצה לשמוע.

זבולון אורלב: אגב, התקנות האלה די מפתיעות אותי שאלה ארבעת המקרים היחידים.

עדנה הראל: אני לא יודעת.

זבולון אורלב: האם כשמכבי תל-אביב קיבלה את הגביע או כשבית"ר לקחה את הגביע לא חגגו עד הלילה?

זבולון אורלב: האם המשטרה עצרה אותם?

זבולון אורלב: לא יכולתי לישון כל הלילה.

רן לבנה: בתל-אביב הפקחים תמיד מגיעים באחת-עשרה בלילה.

זבולון אורלב: מתי?

זבולון אורלב: כשמכבי תל-אביב קיבלה את גביע אירופה?

רן לבנה: גם כשמכבי תל-אביב סוגרים את ההגברה בשעה אחת-עשרה.

רן לבנה: החגיגות ממשיכות כי לך תפנה עכשיו עשרות אלפי אנשים.

רן לבנה: אבל, סוגרים את הרמקולים.

רן לבנה: יש בעייתיות אחרת.

זבולון אורלב: הבנתי עכשיו למה הם מפסידים.

אלכס מילר: אדוני היושב ראש, אני יכול להציע לך הצעה.

אלכס מילר: אנחנו באמת רוצים ללכת בהסכמה.

אלכס מילר: אפשר להצביע על החוק.

אלכס מילר: אני יכול להגיש את העניין הזה כהסתייגות וכרביזיה.

אלכס מילר: מה שיקרה הוא שאנחנו נפנה למשרד לאיכות הסביבה.

אלכס מילר: במידה ותהיה איזושהי בעיה עם הנוסח אנחנו נפתח את החוק, ואנחנו נשפר.

אלכס מילר: אם לא – אני אמשוך גם את הרביזיה, ו- - -

זבולון אורלב: לא, ההסתייגות תהיה שלי, והרביזיה תהיה שלך.

אלכס מילר: או,קיי.

זבולון אורלב: אני מוכרח לשמור איזה פקק אצלי.

אלכס מילר: אין שום בעיה.

מירב ישראלי: השאלה היא האם זה יהיה תיקון עקיף?

זבולון אורלב: אין לך תיקון עקיף.

מירב ישראלי: זה מוזר.

זבולון אורלב: אין תיקון עקיף.

מירב ישראלי: זהו, מה בדיוק אני אכתוב פה?

זבולון אורלב: מה תכתבי פה?

זבולון אורלב: שביום זה - -

עדנה הראל: - -תהיה רשאית מועצת - - -

מירב ישראלי: על אף האמור בכל דין?

מירב ישראלי: היא יכולה לגבור על חקיקה?

מירב ישראלי: זה קצת בעייתי.

זבולון אורלב: לא.

זבולון אורלב: את יכולה: לא יראו כהפרת סעיף 2 לחוק מניעת מפגעים אם יימשכו החגיגות של הסטודנטים עד השעה שבה תתיר מועצת הרשות המקומית.

אלכס מילר: לא, עד שתיים בבוקר.

זבולון אורלב: עד שתיים בבוקר, בכפוף לאישור.

מירב ישראלי: לא, הוא רוצה לקבוע גג.

אלכס מילר: היא יכולה לקבוע עד אחת-עשרה וחצי.

עדנה הראל: ובלבד שלא יעלה מעל לשתיים בלילה.

זבולון אורלב: כלומר, לא יראו כהפרה של חוק זה וזה אם נתנה הרשות המקומית אישור לקיים את האירועים עד לשעה שתיים.

יהודית גידלי: האם זה בכל קמפוס?

יהודית גידלי: האם לא חשוב איפה הקמפוס?

זבולון אורלב: ההסתייגות שלי תהיה שסעיף זה בטל.

זבולון אורלב: הוא יבקש רביזיה.

יהודית גידלי: האם זה נכון לגבי כל הקמפוסים?

יהודית גידלי: יש קמפוסים שהם מרוחקים.

אלכס מילר: אם אני עושה אירוע בבאר שבע אז אני בתור יושב-ראש אגודת הסטודנטים של באר שבע פונה לרשות המקומית של באר שבע, ומבקש אישור עד שעה זו וזו במקום כך וכך.

אלכס מילר: מתכנסת המועצה ושואלת האם זה מקום מגורים כן או לא.

אלכס מילר: בדרך כלל הם עושים את זה בצורה כזאת.

זבולון אורלב: תל-אביב תהיה בבעיה, בר-אילן תהיה בבעיה.

זבולון אורלב: ירושלים לא תהיה בבעיה.

רן לבנה: לדעתי, אחת הבעייתיות כאן היא דווקא לא באר שבע ותל-אביב.

רן לבנה: הפחד שאני מביע, והוא לא פחד שהוא שלי כאגודה מאוד גדולה, הוא הנושא שדווקא שקיים איזשהו חשש שכל האגודות יבקשו לעשות את ימי הסטודנט שלהם באותו יום.

רן לבנה: הדבר הזה יוביל לתחרויות בין ימי הסטודנט - ואני תיכף אומר איך אני חושב למנוע את זה – וזה יוביל לשני דברים.

רן לבנה: האחד, ימי סטודנט של אגודות יותר קטנות יהפכו להיות יותר קטנים, כי מן הסתם האמנים הגדולים יעדיפו להגיע לתל-אביב, באר-שבע, בר-אילן והטכניון.

רן לבנה: מצד שני, ייווצר לנו מצב כמו ביום העצמאות שבו כל האמנים שבאים להופיע מפקיעים מחירים מכיוון שיש ביקוש.

רן לבנה: אני מעלה כאן איזשהו חשש, ואני מאמין שנתייחס לזה.

זבולון אורלב: גמרנו את הסעיף הזה.

זבולון אורלב: למה התעוררת עכשיו?

רן לבנה: הגעתי באיחור קל.

אלכס מילר: אדוני היושב ראש, אני מבין את החששות.

רן לבנה: אם קבעתם שיש פה יום אחיד אז אני מבקש לחשוב על זה שוב.

רן לבנה: כאגודה בתל-אביב אני את יום הסטודנט שלי אעדיף לא לעשות ביום הזה, אלא אעדיף לעשות איזשהו אירוע אחר, וזאת משתי סיבות.

רן לבנה: הסיבה הראשונה היא כלכלית גרידא - האמנים יפקיעו מחירים ביום כזה.

רן לבנה: תחשבו מה קורה היום ביום העצמאות.

רן לבנה: כל אמן מכפיל פי עשר את המחירים שלו.

רן לבנה: ימי סטודנט לא נועדו למטרת רווח, אלא הם נועדו לטובת הסטודנטים.

רן לבנה: לגבי הנושא השני – אני פחות "אדפק" מזה, אני אגודה גדולה.

רן לבנה: כאגודה גדולה אני אצליח למשוך את האמנים.

רן לבנה: אני חושב מה קורה ברופין או בתל-חי.

זבולון אורלב: יבואו לתל-אביב.

אלכס מילר: לא, הם בדרך כלל עושים את זה עם כמה מכללות.

23639: זה לא בעיה.

23639: זה לא בא במקום ימי הסטודנט המקומיים.

23639: כל אגודה קובעת עם המכללה או האוניברסיטה שלה את יום הסטודנט המקומי.

23639: מעבר לזה, גם יהיה אירוע ארצי עם ההשלכות של הרבה יותר ממסיבה.

זבולון אורלב: האם בחוק יהיה יום אחד?

23639: בחוק יהיה חוק אחד.

23639: אבל, היום הזה לא משנה את הצורך של האגודות.

זבולון אורלב: אבל, יום אחיד.

רן לבנה: האם ביום הזה תהיה הפסקת לימודים?

זבולון אורלב: לא.

רן לבנה: אם אין הפסקת לימודים אז זה פותר את זה, כי מה שקורה בימי סטודנט זה שבדרך כלל מפסיקים לימודים.

אלכס מילר: אם המוסד שלך יחליט ביום הזה הפסקת לימודים אז זה החלטה של המוסד שלך.

רן לבנה: אז אני מתנצל.

אלכס מילר: אדוני היושב ראש, העניין פה הוא יותר ממלכתי מאשר התחשבות בהיבט הכלכלי של אירוע כזה או אחר.

אלכס מילר: אני הייתי יושב-ראש אגודת סטודנטים במשך שנתיים, והייתי גם סגן ארצי במשך שנתיים.

אלכס מילר: עשיתי לפחות ארבעה ימי סטודנט עם ארגון האירוע, מהמוסד שלי עד שבעה-שמונה מוסדות ביחד.

אלכס מילר: אני יכול להגיד לך שאין שום בעיה.

אלכס מילר: באותו יום עשו גם באר-שבע וגם תל-אביב, וחיפשנו ורדפנו אחרי אותם אומנים.

אלכס מילר: בסופו של דבר, מצאנו את הדרך להביא אותם לאירועים.

אלכס מילר: גם מבחינת אותם אלה שמשתתפים באירועים האלה – גם האומנים, וגם אלו שנותנים את התרומה – מדובר פה על מערכות שהן מגייסות כספים ברמות גבוהות מאוד.

אלכס מילר: אלו חסויות שנותנות חברות פרטיות לאירועים האלה.

אלכס מילר: ההשתתפות של הסטודנט יחסית לחסויות של החברות שנכנסות לשם היא מאוד קטנה.

אלכס מילר: הייתי מציע שגם אם יש איזושהי בעיה אז שאותם אומנים יתחשבו באירוע שהוא יותר ממלכתי לעומת אירוע שהוא למטרת רווח.

אלכס מילר: כשהם רוצים הם יכולים להגיע ולתת הופעה באמצעות תרומה, וכך גם כאן.

אלכס מילר: הם יכולים לתרום פעם אחת בשנה למערכת ההשכלה הגבוהה.

אלכס מילר: אין שום רע בכך, אני רק אברך על כך.

זבולון אורלב: לפי התקנון, אם הוועדה מאשרת בקריאה שנייה ושלישית והוא לא מממש את הרביזיה, אני יכול בכל זאת להחזיר את הדיון?

מירב ישראלי: כן, לפי 124 לתקנון.

זבולון אורלב: אני בכל רגע יכול להחזיר.

מירב ישראלי: אתה צריך להצביע על זה ולהחזיר.

מירב ישראלי: להצביע פה בוועדה – כל עוד לא הנחתי את זה על שולחן הכנסת.

אלכס מילר: אדוני היושב ראש, אם תהיה בעיה, אין לי שום בעיה - - -

זבולון אורלב: אני עושה כאן מעשה שאני מאוד לא אוהב אותו - להיכנס לתחומו של שר אחר בלי שדיברנו איתו.

זבולון אורלב: זה לא בסדר.

מירב ישראלי: גם מבחינת החקיקה, זה חקיקה קצת -.

מירב ישראלי: אני אומר לך איך חשבתי לנסח את זה, וזה קצת מוזר: לא יראו כהפרה של סעיף (2) לחוק למניעת מפגעים, צריך לחזור פה על כל הפעולות של שירה, צעקות, כלי נגינה, מקלט רדיו - אני גם חוזרת על הוראות של תקנות בחקיקה ראשית, כי אין לי מקום אחר שאומר את זה - באמצעות פטפון, רמקול, מגביר קול, מכשירי קול וכיוצא באלה.

מירב ישראלי: אין לי ברירה, אני חייבת להתאים את זה.

מירב ישראלי: זה מה שאני אומרת, יש פה בעיה.

זבולון אורלב: הנכדים שלי כבר לא יבינו מה זה בכלל.

מירב ישראלי: לי יש עוד תקליטים, אגב.

מירב ישראלי: אם כן, בליל יום הסטודנט.

זבולון אורלב: או במוצאי.

זבולון אורלב: יש כניסת היום ויש יציאת היום.

מירב ישראלי: זה לא ליל.

מירב ישראלי: זה בעצם הערב של אותו יום.

מירב ישראלי: ערב או מוצאי יום הסטודנט, אם התירה הרשות המקומית פעולות אלה, ובשעות שהתירה, עד לשעה שתיים למחרת – משהו כזה.

מירב ישראלי: זה כאילו למחרת היום.

זבולון אורלב: ביום שלמחרת.

מירב ישראלי: זה נוסח שהוא קצת בעייתי.

מירב ישראלי: הכי נכון חקיקתית היה לשכנע את השר לאיכות הסביבה שזה בתחום סמכויותיו להכניס את זה פה.

מירב ישראלי: גם ההוראה החקיקתית היא בעייתית, הניסוח של זה.

זבולון אורלב: אלכס, אני בכל זאת ממליץ בפניך שלא נצביע היום.

זבולון אורלב: נקבע לשבוע הבא ישיבה של חצי שעה, נזמין את המשרד להגנת הסביבה, משרד הפנים וגם רשויות מקומיות.

זבולון אורלב: אני אראה לך מתי להוסיף לשבוע הבא עוד שעה, ולגמור את זה.

מירב ישראלי: אני גם אכין איזשהו נוסח טנטטיבי.

אלכס מילר: אדוני היושב ראש, אני רק מבקש בקשה אחת.

זבולון אורלב: אני רוצה להצביע על כל סעיפי החוק עכשיו.

אלכס מילר: זהו, שלא יקרה מצב שפתאום יעשו לנו פה איזשהו מחטף.

זבולון אורלב: אף אחד לא פותח ולא סוגר שום דבר.

מירב ישראלי: או,קיי, על מה שכבר עשינו.

מירב ישראלי: בפעם הבאה נצביע על הסעיף הנוסף אם יהיה צורך.

מירב ישראלי: אני חושבת שעדיף היה להוסיף את זה בתקנות.

זבולון אורלב: אז אני רוצה להצביע על כל החוק כהכנה לקריאה שנייה ושלישית, בתיקונים שהתקבלו פה היום, למעט הסעיף שיאפשר ביצוע אירועים כולל רעש גם בשעות שהן מעבר לתקנות של מניעת מפגעים, מניעת רעש.

זבולון אורלב: מי בעד ירים את היד?

זבולון אורלב: מי נגד?

זבולון אורלב: ה צ ב ע ה בעד – 2 נגד – אין נמנעים – אין הצעת חוק זכויות הסטודנט(תיקון מס' 2)(יום הסטודנט הלאומי), התש"ע-2009 (פ/450) אושרה פה אחד כהכנה לקריאה שנייה ושלישית, בתיקונים שהתקבלו, למעט הסעיף שיאפשר ביצוע אירועים כולל רעש גם בשעות שהן מעבר לתקנות של מניעת מפגעים, מניעת רעש.

זבולון אורלב: אני קובע שזה אושר פה אחד.

זבולון אורלב: הוועדה תקיים ישיבה בשבוע הבא שעה נוספת.

זבולון אורלב: יוזמנו המשרד להגנת הסביבה, משרד הפנים והרשויות המקומיות.

זבולון אורלב: אלכס, אני רק מציע לך לבוא איתם בדברים, ולהסביר להם כדי שלא יקרה פה מצב שהם יבואו ויגידו: אנחנו שומעים עכשיו פעם ראשונה, אנחנו צריכים להתייעץ.

אלכס מילר: אין שום בעיה.

אלכס מילר: רק אם - - -

זבולון אורלב: אולי גם את, היועצת המשפטית, תבואי איתם בדברים.

מירב ישראלי: האמת שאני אפילו לא יודעת עם מי.

זבולון אורלב: הלשכות המשפטיות.

מירב ישראלי: אני יכולה לשלוח להם את הנוסח של החוק אחרי שאני אכניס סעיף טנטטיבי בהערה הזאת, ולבקש את תגובתם.

מירב ישראלי: את זה אני יכולה לעשות.

זבולון אורלב: טוב.

זבולון אורלב: זה בסדר, את זה תעשי.

זבולון אורלב: תודה רבה חברים, הישיבה נעולה.